Jehan, ainzné fils du Roy de France, duc de Normandie et de Guyenne, conte de Poitou, d’Anjou et du Maine, savoir faisons a touz présens et avenir que comme plusieurs descorz et debaz fussent meuz et eussent esté entre nostre tres chere cousine Marguerite fille de Roy de France, contesse de Flandres demanderresse, d’une part, et nostre très cher oncle messires Eudes duc de Bourgoigne, ou temps que il vivoit, dont dieux ait l’ame, et nostre tres chere cousine Jehanne contesse de Bouloigne, tant en leur nom comme ou nom de Philippe et de Jehanne de Bourgoigne, enfanz d’icelle contesse de Bouloigne et de nostre tres cher cousin messire Philippe de Bourgoigne, que dieux absoile, pour tant comme a chescun povoit toucher deffendeurs, d’autre part. Nous de l’autorité de nostre tres cher seigneur et père, et du povoir que il nous a donné en ceste partie, considéranz la grant prochaineté de linage entre les dictes parties, et pour ce désirranz de tout nostre cuer que si comme il appartient bonne paiz et accort feussent entre eulx, les eussiens fait venir par devant nous a Sens en Bourgoigne, et afin que plus sainement plus justement et plus seurement les peussiens mettre a accort après ce que nostre dicte cousine de Flandres ot fait dire proposer et bailler par escript, par devant nous et les députez de par nous plusieurs demandez et requestes que elle faisoit, tant de héritages comme de meubles arriérages et catelz, les quelles sont cy dessous plus pleinement esclarriées, et que noz diz oncle de Bourgoigne et cousine de Bouloigne es noms que dessus eurent proposé et baillé par escript leur deffenses et responses au contraire, les dictes parties es noms que dessus pour tant comme a chescun appartenoit et povoit tochier se feussent soubzmis en nous de haut et de bas, promis juré et fiancé en nostre main avoir ferme et agreable, tenir et accomplir sanz enfreindre tout ce que par nous seroit dit prononcié et ordenné sus les descorz et débaz dessus diz, et chascun d’iceulz sur les quelx nous avons eu grant et meure déliberacion, et fait savoir et sentir sur ces choses par plusieurs et diverses journées et a très grant diligence la voulenté et entencion des dictes parties, et pour ce que ce pendent nostre dit oncle est trespasse de cest siècle avant que nous eussiens pronuncié ou fait pronuncier nostre dit ou ordenence sur les diz descorz, nostre dicte cousine de Flandres, d’une part, et nostre dicte cousine de Bouloigne, ou non de li et de ses diz enfans, d’autre, a plus grant seurté et fermeté ont renouvelé au jour duy la dicte submission promis, juré et fiancé en nostre main de tenir garder et accomplir nostre dit et ordennence sur les demandes, descorz et debaz dessus diz, et chescun d’iceulz. Nous après ce avons fait pronuncier en la présence de nous et des dictes parties nostre dit ordennance et pronunciacion par la manière qui yci après s’ensuit. Et premièrement, quant au bail des diz enfans et de leur terres espécialment de la conté d’Artois, les quelles terres et conté leur sont seivies a cause de la succession de leur aieule, femme jadis de nostre dit oncle de Bourgoigne, le quel bail nostre dicte cousine de Flandres demandoit pour cause des diz enfans souzaagiez, comme la plus prochaine d’iceulz enfanz du costé et de la ligne dont les dictes terres et conté venoient, si comme elle disoit, et a ceste fin proposoit plusieurs raisons et coustumes, d’une part, et nostre dicte cousine de Bouloigne demandoit, d’autre part, le dit bail ou garde des diz enfans et des dictes terres et conté comme mère d’iceulx, et à ceste fin allégoit plusieurs raisons et coustumes au contraire, nous disons, pronunçons, adjugons déclarons et mettons au délivre a nostre dicte cousine de Bouloigne, mère des diz enfans, les diz garde ou bail et sur ce imposons silence à notre dicte cousine de Flandres, et que la main de nostre dit seigneur et père assisse es dites terres et conté sera levée au proffit de nostre dicte cousine de Bouloigne, et dès maintenant de l’auctorité et povoir dessus diz la levons en tant comme y celle main y auroit esté mise pour le descort des parties, par quoy nostre dicte cousine de Bouloigne puisse joir tout a plein du dit bail ou garde. Item, quant aus fiez et arrierfiez, ressorz, recez et obeissances que notre dicte cousine de Flandres demandoit a li estre delivrez es terres que baillées et assises li ont este par nostre dit oncle de Bourgoigne, et nostre très chère tante la duchesse sa famme, que dieux absoille, tant en la conté d’Artoys comme en la conté de Bourgoigne, les quiex fiez et arrierfiez, recez, ressorz et obeissances li devoient estre bailliez et délivrez selon la fourme de certains accorz sur ce faiz, si comme disoit nostre dicte cousine de Flandres, et pour ce requéroit qu’il fust mandé par lettres ouvertes de nostre dit oncle de Bourgoigne et de nostre dicte cousine de Bouloigne, tant en leurs noms comme ou nom des diz enfanz, pour comme a chascun peut touchier à touz les feaulz mouvanz et tenenz des lieux a li bailliez, comme dit est, et qui mouvoir et tenir en doivent estre, qu’il entrent en foy et en hommaige de nostre dicte cousine de Flandres, en quittant iceulx feaulx par les dictes lettres de leurs fois et hommages qu’il ont fait des dictes choses a nostre dit oncle de Bourgoigne, et nostre dicte tante la duchesse sa famme, nous disons, prononçons et ordennons que nostre dicte cousine de Bouloigne tant en son nom comme aiant la garde et le bail de ses diz enfans, pour tant comme a chascun peut touchier, baillera a nostre dicte cousine de Flandres lettres ouvertes scellées de son seel adreçanz a touz les feaulz mouvanz et tenanz des lieux bailliez et assis a notre dicte cousine de Flandres, comme dit est, et qui mouvoir et tenir en doivent estre, qu’il entrent en foy et hommage de nostre dicte cousine de Flandres, et li obéissent ès choses dessus dictes, et quitte par les dictes lettres es noms dessus diz les diz feaulz de leurs foys et hommages qu’il ont faiz pour les dictes choses a noz diz oncle de Bourgoigne et a la duchesse sa famme. Item quant à la haute justice basse et moyenne que la contesse d’Artoys, dont dieux ait l’ame, avoit et tenoit a son vivant es terres, fiez et ressorz, assiz et enclavez en la chastelerie de Bapaumes, soit que les dictes terres fiez et ressorz soient mouvanz à la chastelerie d’Arras ou d’ailleurs, laquelle justice nostre dicte cousine de Flandres demandoit et requeroit que tout l’empeschement qui sur ce li estoit mis fust osté, nous disons prononçons et ordenons que la dicte haute justice basse et moyenne des dictes terres et fiez qui ont esté bailliées en prisiée a notre dicte cousine de Flandres, comme dit est, li demourra, et sur ce seront faites lettres ouvertes de nostre dicte cousine de Bouloigne, tant en son nom comme ou nom et a cause de ses diz enfans, pour tant comme a chascun d’eulz peut touchier, par lesquelles il sera mandé que l’on obéisse a nostre dicte cousine de Flandres en tout ce qui appartient a la dicte justice. Item quant aux fiez et arrierfiez enclavez en la dicte chastelerie de Bapaumes mouvanz de la chastellerie d’Arraz ou d’ailleurs, et bailliez en prisiée a nostre dicte cousine de Flandres, nous disons prononçons, et ordenons que jasoit ce que nostre dit oncle de Bourgoigne peust retenir les diz fiez et arrierfiez par devers li, en faisant recompensacion a nostre dicte cousine de Flandres, selon ce que contenu est en certaine ordenance japieça faite par feu messire Hugues de Pomart et Pierre des Essars, toutevoies les diz fiez et arrierfiez enclavez et bailliez en prisiée a nostre dicte cousine de Flandres, comme dit est, li demourront, senz ce que nostre dicte cousine de Bouloigne pour li ne ses diz enfans, y ceux enfans ne leurs hoirs, le puissent retenir dores en avant par devers eulz, et ainsi ne seront il tenuz de en faire aucune recompensacion. Item quant a ce que nostre dicte cousine de Flandres requeroit que noz diz oncle de Bourgoigne et cousine de Bouloigne, à cause d’eulz et ou nom des diz enfanz, pour tant comme a chascun povoit touchier, li baillassent les lettres qui povoient touchier les droiz, nobleces, seignories et autres devoirs de chasteaux, chastelleries et autres terres qui ont esté bailliées en prisiée a nostre cousine de Flandres, tant en Artoys comme en Bourgoigne et tant de la terre de Chisay, Helle et de Boussart, qui furent feu messire Henri de Bourgoigne, comme d’autres terres et lesquelles terres nostre dit oncle de Bourgoigne et cousine de Bouloigne avoient ou devoient avoir par devers eulz si comme nostre dicte cousine de Flandres disoit, nous disons, ordennons et prononçons que nostre dicte cousine de Bouloigne, a cause et ou nom de ses diz enfants, baillera et delivrera a nostre dicte cousine de Flandres les lettres touchanz les dictes terres a li bailliées en assiete, comme dit est, et y celle nostre cousine de Flandres li baillera lettres de recognoissance d’avoir en et receu les dictes lettres, et ou cas que nostre dicte cousine de Bouloigne ou nom de ses diz enfans, ou leur hoirs, seroient siviz ou approchiez de par nostre dicte cousine de Flandres, ou ses hoirs, pour garantir les diz héritages a li bailliez, comme dit est, nostre dicte cousine de Flandres, ou ses diz hoirs, seroient tenuz a rebaillier et represter les dictes originaux lettres a nostre cousine de Bouloigne a ses diz enfans, ou a leur hoirs qui de ceste garantie seroient approchiez, par quoy il puissent soustenir et deffendre le fait d’icelle garantie. Item, se il y avoit aucunnes lettres communes, c’est a entendre qui feissent au profist et seurté de chascune des deux parties, nous disons ordennons et prononçons que elles seront copiées pour chascune des parties et les originaux mis par consentement des deux parties en garde en lieu seur, si comme contenu est ou premier accort fait en nostre dit oncle de Bourgoigne et le conte de Flandres, qui pour le temps estoient à cause de leur fammes, le quel accort fu fait le IIe jour de septembre l’an mil trois cenz et trente. Item, quant a plusieurs demandes touchanz héritage jusques a onze que notre dicte cousine de Flandres faisoit des quelles elle avoit baillié aucunes par escript, et autres fait dire de bouche, si comme cy après sont plus a plein escriptes. Et premierement, demandoit a cause de la succession ou eschoiete de feu messire Hugues de Bourgoigne la tierce partie des héritages qui feurent au dit feu messire Hugues. Item, demandoit nostre dicte cousine de Flandres la moitié du tiers de la terre qui fu au dit feu messire Hugues de Bourgoigne, a cause de la succession ou eschoiete de nostre très chiere cousine la dalphine de Vianne, duquel messire Hugues nostre dicte cousine la dalphine avoit esté héritière pour le tiers. Et nostre dicte cousine de Flandres avoit esté héritière de la dicte dalphine pour la moitié des biens estans en Bourgoigne, si comme elle disoit. Item, demandoit la moitié de quatre mil livrées de terre en la conté de Bourgoigne que nostre dicte cousine la dalphine y est pour cause de partage de la dicte conté, de laquelle notre dicte cousine de Flandres se disoit estre héritière pour la moitié, quant aus diz biens assis en Bourgoigne. Item, demandoit que six mille livrées de terre à cause de la succession ou eschoiete de nostre dicte cousine la dalphine, les quelles six milles livrées de terre ycelle dalphine avoit en la conté d’Artoys li feussent bailliez et delivrez comme a seur et prochaine héritière de la dicte dalphine, pour ce que nostre dit oncle de Bourgoigne et la duchesse sa famme, ou temps qu’il vivoient, ne s’estoient faiz ne portez pour hoirs de la dicte dalphine. Item, demandoit la moitié du tiers de la terre de Lery, de la Tombe en Champaigne, de l’ostel d’Artoys à Paris et de Chantelou pour ce que nostre dicte cousine la dalphine de laquelle elle estoit héritière pour moitié, si comme elle disoit, avoit le tiers es diz lieux. Item, disoit notre dicte cousine de Flandres que les héritages qui estoient venuz ou pouvoient appartenir et estre deuz à nostre dicte cousine la dauphine de par nostre très cher seigneur et oncle le Roy Philippe le Lonc son père, que Dieu absoille, c’est assavoir le tiers de dix mille livrées li appartenoient en tout ou en partie tele comme coustume du pais donne. Item, demandoit nostre dicte cousine de Flandres cinquante trois livres dis soulz six deniers de terre, lesquelles li furent bailliées en prisiée en la terre de Bapaumes pour la forfaiture Warnier Lescout, et lesquelles ont este osté et eveintees a nostre dicte cousine de Flandres par arrest de Parlement, les gens de notre dit oncle de Bourgoigne a ce souffissant appelez, si comme elle disoit. Item, demandoit nostre dicte cousine de Flandres que quatre vinz quatorze livrées de terre li feussent assises en la conté de Bourgoigne, les quelles li demourerent encore a asseoir de la terre que li devoit estre bailliée en la dicte conté pour cause de son partage, si comme elle disoit. Item, demandoit nostre dicte cousine de Flandres que pour la charge de certaines aumosnes et autres rentes donc les choses a li assises et bailliées en prisiée à cause de son partage estoient chargiées jusques à la somme de vint quatre livrées quatorze souldéez de terre, si comme elle disoit, et les quiex en faisant la dicte assiete ne li furent pas rabatues, si comme il appartenist, li fussent assis et assegnez. Item que comme la ville de Fresanz li eust este bailliée en prisiée, et li sire de Saincte Croix prist sept livres de rente sur les rentes de la dicte ville, si comme elle disoit, les quelles ne li ont pas esté rabatues, si comme il appartenoit de raison, que les dictes sept livrées de terre li soient assises et assignées. Item demandoit nostre dicte cousine de Flandres quinze livrées de terre a cause du four de Manay, lequel four li avoit esté baillié en prisiée, et lequel appartenoit à la communauté d’Arbois, si comme nostre dicte cousine disoit. Item, quant a plusieurs demandes touchanz meubles, arrérages et catelz, que nostre dicte cousine de Flandres faisoit, qui cy apres s’ensuient, Et premierement, demandoit nostre dicte cousine de Flandres à cause de la succession ou eschoiete du dit feu messire Hugues de Bourgoigne la tierce partie de meubles qui furent du dit feu messire Hugue. Item, demandoit nostre dicte cousine de Flandres la moitié du tiers des meubles du dit feu messire Hugues de Bourgoigne, a cause de la succession ou eschoiete de nostre dicte cousine la dauphine, duquel messire Hugues la dicte dauphine avoit esté héritière pour le tiers. Et nostre dicte cousine de Flandres avoit esté héritière de la dicte dauphine pour la moitié, quant aus diz biens meubles si comme elle disoit. Item, demandoit nostre dicte cousine de Flandres, que pour la moitié de quatre mille livrées de terre en la conté de Bourgoigne dont elle a fait demande cy dessus en cause d’héritage, pour cause de la succession ou eschoiete de la dicte dauphine, satisfacion li soit faite des arrerages depuis le trespas de la dicte dauphine jusques a ores. Item demandoit notre dicte cousine de Flandres que la moitié de touz les meubles et catelz que la dicte dauphine avoit et povoit avoir a cause de la succession de ma très chère dame la royne Jehanne et contesse d’Artoys et de Bourgoigne, dont Dieu ait l’ame, li feust delivrée comme a héritière de la dicte dalphine pour la moitié, si comme elle disoit. Item demandoit les arrérages de la moitié du tiers des proffiz et revenues qui ont este perceuz et levez des terres de Léry, de la Tombe en Champaigne, de l’ostel d’Artoys à Paris, et de Chantelou, depuis le décès de nostre dicte cousine la dalphine, comme héritière pour la moitié d’icelle, si comme nostre dicte cousine de Flandres disoit. Item, demandoit dix neuf cenz cinquante six livres parisis demourés de la somme de cinq mille cent cinquante-cinq livres parisis, deuz par certain compte fait entre nostre dit oncle de Bourgoigne et le conte de Flandres, qui pour le temps estoient, lequel compte fu fait le Ve jour de novembre l’an mil trois cenz quarante et un. Item, demandoit nostre dicte cousine de Flandres trois mille livres tournois pour les arrérages de la terre de Bapaumes, a li plus tart assise que elle ne deust par l’espace de demy an ou environ, par ce qu’elle devoit avoir six mille livrées de terre ou dit lieu et ou pais d’Artoys, si comme elle disoit. Item, demandoit les arrérages de plusieurs années de cinquante trois livrées dis souldées de terre qui li avoient este assises en la prisiée, a li bailliée en la terre de Bapaumes par la forfaiture de Warnier Lescout, lesquelles ont esté ostées et eveintées a nostre dicte cousine de Flandres par arrest de Parlement les genz de nostre dit oncle de Bourgoigne, a ce appellez souffissamment et les quelx arrérages montoient environ nuef cenz livres parisis, si comme elle disoit, encore demandoit nostre dicte cousine de Flandres huit mille sept cenz vint livres tournois par un compte fait à Dijon, le IIIe jour de janvier l’an mil trois cenz quarante et un, entre les gens de nostre dit oncle de Bourgoigne et du conte de Flandres qui pour le temps estoient, sur plusieurs choses, espécialement sur plusieurs arrérages qui deuz estoient par notre dit oncle de Bourgoigne, et nostre dicte tante la duchesse sa famme, aus diz conte de Flandres, et nostre cousine la contesse sa femme, [...]